偶題北軒
作者：呂南公
朝代：宋

paragraphs: 說儒論四方，以北爲背明。
蓋言幽陰位，有嚮即非亨。
遂令口耳兒，惡北如近刑。
安知壬癸交，於此兆萬靈。
天元氣始降，坎水首五行。
理數漸推遷，至兌乃秋成。
餘陰與初陽，分此朔易庭。
故爲始終地，變化容可輕。
不但天道爾，人爲亦該并。
帝王宅九垓，輔相羅賢英。
德雖若伊周，稽首爲公卿。
如其惡北面，誰以臣庶稱。
吾知講析師，苟以巧自矜。
何能亂達識，止可欺愚冥。
吾來坐書屋，軒楹有北名。
題詩非賦詠，聊以說儒憎。